Hiligaynon News: BIR Capiz ginlunsyar ang 2010 nga kampanya sa buhis\nRoxas City (5 March) -- Ginsuguran na sang Bureau of Internal Revenue ukon BIR sa Capiz ang kampanya nga mapasangkad ang koleksyon sa buhis karon nga tuig 2010 pinaagi sa isa ka caravan sa palibot sang syudad sang Roxas.\nAng caravan ang ginpangunahan ni Atty. Glen Geraldino nga amo ang BIR Regional Director kag Gil Tabanda nga amo ang pinuno sang BIR ? Revenue District Office No. 72.\nSamtang ginhingyu ni Atty. Geraldino sa mga taxpayers sa probinsya nga indi na paghulaton pa ang Abril 15 nga deadline sang pag-file sang Income Tax Return ukon ITR subongman pagbayad sang nagakadapat nga buhis agud nga malikawan ang pagginutok sa mga bangko kag talatapan sang BIR.\nSa iya nga bahin, ginpahayag ni Tabanda nga ang BIR ? Capiz ang magapahamtang sang mga Tax Tulungan Centers sa mga malls agud nga lubos pa gid nga mabuligan ang mga magabayad sang buhis.\nAng caravan nga may recoreda ukon Mobile Public Address System ang ginpasakupan sang mga tiglawas nagikan sa mga local government units, pribado subongman negosyo nga sektor, mga empleyado sang BIR kag madamu pa nga iban. (PIA) [top]